«Тәүге бер-ике йылда эшҡыуарлыҡҡа ауыр булды, топ-менеджмент нисек эш итергә белмәне, йылдар буйына тупланған бәйләнештәр өҙөлдө. Шуның менән бергә бөтә предприятиелар ҙа һығылмалылыҡ күрһәтте: кемдер үҙаллы өйрәнде, күптәргә дәүләт ярҙам итте, — тип анализ яһай Рөстәм Хәмитов. — Күмәк көс менән формат үҙгәртелде, хәҙер компаниялар санкцияларға бәйле ауырлыҡ кисермәй. Технологик яҡтан Көнбайыш ҡына уларҙың етештереүен тәьмин итә ала тип ышанған етәкселәр 10-20 проценттан ашмай, ҡалғандары үҙ көсөнә, импортты алмаштырыуға йүнәлеш алған. Яраҡлашыу тулыһынса тамамланған тип әйтә алмайым, был — ҡатмарлы процесс, әммә һандар предприятиеларҙың яраҡлашыуы хаҡында һөйләй. Декабрь-ғинуарҙа электр энергияһын һәм һыуҙы ҡулланыу 10-12 процентҡа артты. Тимәк, предприятиелар эшләй, көрсөккә тиклемге кимәлгә сыға. Химия, машиналар эшләү продукцияһының экспорты арта. Хәл тотороҡлана тип әйтергә мөмкин. Кире күренештәр күҙәтелмәй. Киреһенсә, ҙур булмаған, ләкин даими алға китеш бар».